Xitzun tmaꞌn Jesús cye xjal judiy akeju otok che ocslan tiꞌj:
—Ka cucx ma txi cybiꞌne nyole,
axix toc che oquele te nxnakꞌtzbene;
cꞌelel cynicꞌe tiꞌj ju yol axix toc,
ex che tzokpetele tuꞌnju yol axix toc.
Xitzun cytzakꞌweꞌn:
—Tiyjil Abraham koꞌye,
ex bajx ko tene te tmajen jun xjal.
¿Tikuꞌntzun in tmaꞌna tuꞌn ktzokpete?
Xi ttzakꞌweꞌn Jesús:
—Ax toc cxel nmaꞌne cyeye,
cycyakil keju in che binchan il,
tmajen il ke.
Aju majen mya te jumajx tuꞌn tcyaj ten tuj tja tpatrón;
atzunte cꞌwaꞌlbaj ax in cyaj ten tuj tja tman te jumajx.
Cyjaꞌtzun,
ka ma che tzokpete wuꞌne akine Cꞌwaꞌlbaj,
axix toc che tzokpetele.
Baꞌn wuꞌne tiyjil Abraham keye;
pero nnoꞌc tilil cyuꞌne tuꞌn ncub cybyoꞌne,
porque mintiꞌ jatum tuꞌn tocx nyole tuj cyanmiye.
In chin yoline tiꞌj ju o wile tej atinxtoke ttxlaj Nmane;
atzun cyeye in cybinchaꞌne aju o cybiye te cymane,
chi Jesús cye.
Xi cytzakꞌweꞌn xjal judiy:
—Ate Abraham kmane.
Pero xi tmaꞌn Jesús cye:
—Nokwit ax toc tcꞌwaꞌl Abraham keye,
aju o tbincha Abraham awtloju in cybinchaꞌne.
Pero jaꞌlo nnoꞌc tilil cyuꞌne tuꞌn ncub cybyoꞌne tuꞌnju ma txi nmaꞌne ju yol axix toc cyeye,
aju o nbiye te Dios;
atzunte Abraham mintiꞌ o tbincha icju ic tzaꞌn cyeye in cybinchaꞌne.
Akeye in cybinchaꞌne axju in tbinchaꞌn cymane,
chi Jesús.
Xitzun cymaꞌn te:
—Mya sicꞌaj cꞌwaꞌl koꞌye;
junx ke kman at,
ate Dios.
Xitzun tmaꞌn Jesús cye:
—Nokwit ax toc a Dios cymane,
mawtlo chin cycꞌujlaye,
porque tucꞌil Dios ẍin tzaje,
ex ma chin ule tzalu.
Mintiꞌ ma chin tzaje wuꞌnx wibe,
ate Dios tzaj samante weye.
¿Tikuꞌn mintiꞌ nneꞌl cynicꞌe tiꞌj nyole?
Tuꞌnju mintiꞌ in cub cybiꞌne nyole.
Akeye,
atzun cymane tajaw il,
ex aju tajbil cymane cyajbile tuꞌn cybinchanteye.
Ate tajaw il byol xjal te ttzajlenx atxix t-xe tnejel,
ex el tpaꞌn tib tiꞌj ju yol axix toc porque mintiꞌ jun tyol axix toc.
Oc in nicꞌan yol,
texte tyol in tmaꞌn;
porque nicꞌal yolte ex atzun in tzaj nicꞌaj yol tucꞌil.
Atzun weye mintiꞌ in che ocslane wiꞌje porque in xi nmaꞌne ju yol axix toc.
¿Atpe jun cyeye jacu kꞌmante ka at wile?
Katzun in xi nmaꞌne ju yol axix toc,
¿tikuꞌntzun mintiꞌ in xi cyocslaꞌne nyole?
Ka te Dios jun xjal,
in xi tbiꞌn tyol Dios;
atzun cyeye mintiꞌ in xi cybiꞌne porque mya te Dios keye,
chi Jesús xi tmaꞌn cye.
Xitzun cymaꞌn xjal judiy te:
—¿Myapetzun tuj tumel in kmaꞌne aya aj Samaria ex at juꞌẍ tuj tanmiya?
Xi ttzakꞌweꞌn Jesús:
—Mintiꞌ juꞌẍ tuj wanmiye,
nok oꞌcx in xi nnimane Nmane ex at tchiylal tuj nwitze,
atzun cyeye mintiꞌ nchiylale tuj cywitze.
Pero mintiꞌ nnoꞌc tilil wuꞌne tuꞌn njaw nimsaꞌne;
at juntl nnoꞌc tilil tuꞌn tuꞌn njaw nimsaꞌne,
ex tuj tcwent taꞌ tuꞌn njaw nimsaꞌne.
Ax toc cxel nmaꞌne cyeye,
alcye ma japun nyole tuꞌn,
mlayx cyim,
chi Jesús.
Xitzun cymaꞌn xjal judiy te:
—Matzun tzꞌel knicꞌe tiꞌj jaꞌlo at juꞌẍ tuj tanmiya.
Ate Abraham o cyim,
ax icx ke t-sanjel Dios o che cyim;
atzun teya in tmaꞌna:
Alcye ma japun nyole tuꞌn,
mlayx cyim,
chitzuna.
¿Maspetzun maꞌ t-xilena twitz kxeꞌchel Abraham aju o cyim?
Ax icx ke t-sanjel Dios e cyim.
¿Alcyetzuna tuj tnabla?
Che chi.
Xi ttzakꞌweꞌn Jesús:
—Ka ma jaw nnimsan wibe wuꞌnx wibe,
nokxlo gan in jaw nnimsan wibe;
pero aju Nmane,
atzunju in jaw nimsante weye,
aju in cymaꞌne ka atzun Cydiose.
Pero mintiꞌ ojtzkiꞌn twitz cyuꞌne;
atzun weye ojtzkiꞌn twitz wuꞌne.
Katzun ma txi nmaꞌne mintiꞌ ojtzkiꞌn wuꞌne,
entons nicꞌal yol kine ic tzaꞌn cyeye;
pero ax toc ojtzkiꞌn wuꞌne,
ex in japun tyol wuꞌne.
O tzalaj cyxeꞌchele Abraham tuꞌnju attok tuꞌn tlonte tkꞌijlalil tuꞌn wule;
ex o til ex o tzalajxix tiꞌj,
chi Jesús cye.
Xitzun cymaꞌn xjal judiy te Jesús:
—Naꞌnx tjapun 50 abkꞌi tuꞌna,
¿ex opetzun tila Abraham?
Che chi.
Xitzun tmaꞌn Jesús cye:
—Ax toc cxel nmaꞌne cyeye,
naꞌnxtok tul itzꞌj Abraham atintokwe.
Jawtzun cytzyuꞌn xjal judiy abj tuꞌn toc cyxoꞌn tiꞌj Jesús;
pero xi tewan tib Jesús ex etz tuj tja Dios;
etztzun cyxol,
ex icꞌtzun.